Génesis 10
Noen wawanacapa
(1 Cr 1.5-23)
1Acanacawa Noé chachan yokanacapajja Sem, Cam, Jafet ucanaca, uma juicio pasatatsti jupanacan wawanacapajj acanacaraquïnwa:
2Jafetan wawanacapajj acanacänwa: Gomer, Magog, Madai, Javán, Tubal, Mesec, uqhamaraqui Tiras ucanaca. 3Gomeran wawanacapasti acanacaraquïnwa: Askenaz, Rifat, uqhamarac Togarma ucanaca. 4Javanan wawanacapasti acanacänwa: Elisa, Tarsis, Quitim, uqhamaraqui Rodanim ucanaca. 5Acanacänwa Jafetan wawanacapajja, jupanacasti jach'a kota thiyanwa jacapjjäna, take marcanacasa, jach'a familiasa orakencama, uqhamarac pachpa parlancamaraqui.
6Cam jaken wawanacapasti acanacänwa: Cus, Mizraim, Fut, uqhamarac Canaán ucanaca. 7Cus chachan wawanacapasti acanacänwa: Seba, Havila, Sabta, Raama, uqhamarac Sabteca ucanaca. Raaman wawanacapasti Seba, uqhamarac Dedán ucanacänwa. 8Cus jakesti Nimrodan awquipänwa, jupasti aca orakenjja nayrïri wali ch'amani jakeraquïnwa. 9Nimrodasti pampanquir animalanac jiwayirïnwa Tatitun munañapatjja. Ucatpï aca säwejj jutejja: “Tatitun munañapatjja, Nimrodjam pampanquir animalanac jiwayiri” sasa. 10Jupan jach'a marcanacapasti, orakep tokenjja acanacaraquïnwa: Babel, Erec, Acad, uqhamarac Calne ucanaca, jupanacasti Sinar tokenacanwa jacapjjäna. 11Ucsa tokenacatwa Asurajj mistüna, ucatsti Nínive, Rehobot-ir, Cala uca marcanacwa sayt'ayäna, 12uqhamarac Resén sata jach'a marcsa, ucasti Nínive uqhamarac Cala marcanac taypinquiwa.
13Mizraimatsti ludeonaca, anameonaca, lehabitanaca, naftuhitanaca, 14patruseonaca, casluhitanaca, caftoritanaca, cawquïrittejj filisteonacajj jutqui take ucanacänwa.
15Canaanasti Sidonan awquiparaquïnwa, ucasti nayrïri wawapänwa, ucjjarusti Het sisqui ucansa awquiparaquïnwa. 16Canaanatwa jebuseonacajj sarakapjje, amorreonacasa, gergeseonacasa, 17heveonacasa, araceonacasa, sineonacasa, 18arvadeonacasa, zemareonacasa, uqhamarac hamateonacasa. Ucatsti cananeonacajj tama tamaw aywitatjjapjjäna. 19Cananeonacan orakenacapasti, Gerar tokerojj juc'ampwa jiltäna, Sidón marcatpacha, Gaza sisqui uca marcacama, uqhamarac Sodoma, Gomorra, Adma, Zeboim marcanac tokerusa, Lasa sisqui uca marccama. 20Cam chachan wawanacapasti acanacänwa: sapa marcasa, sapa jach'a tamasa orakencama, uqhamarac pachpa parlani.
21Jafetan jilïripa Sem chachasti wawanacaniraquïnwa. Take Heberan wawanacapasti Sem chachan wawanacapcamaquïnwa. 22Sem chachan wawanacapasti Elam, Asur, Arfaxad, Lud, uqhamarac Aram ucanacänwa. 23Araman wawanacapasti Uz, Hul, Geter, uqhamarac Mas, ucanacänwa. 24Arfaxadasti, Salan awquipänwa; Salasti, Heberan awquiparaquïnwa. 25Uca khepatsti Heberajj pä yokanïnwa, maynïristi Peleg satänwa, uca tiemporaquiw jakenacajj aca orakenjja jaljtapjjäna; Pelegan jilapasti Joctán sataraquïnwa. 26Joctanasti, Almodadan awquipänwa, Selef, Hazar-mavet, Jera, 27Adoram, Uzal, Dicla, 28Obal, Abimael, Seba, 29Ofir, Havila, uqhamarac Jobab, ucanacänwa. Take ucanacasti Joctanan wawanacapänwa, 30jupanacasti jacapjjaraquïnwa Mesa sisqui ucqhata Sefar sisqui take uca tokenaccama, uca inti jalsu kollunac tokenacanwa utjapjjäna. 31Ucanacänwa Sem chachan wawanacapajja, sapa marcasa sapa tama jakenacasa orakencama, uqhamarac jupanacajj pachpa parlapani.
32Acanacaw Noen wawanacapan jach'a familiapajja, cawquïri awquinacattejj jutapqui uqhamarjama, orakencamaraqui. Uma juicio pasatatsti, jakenacajj take tokeruw aywitatawayjjapjjäna, uca orakensti jach'a marcanacwa sayt'ayapjjaraquïna.
ayr_Latn ayr_Latn ltz_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn